मध्यप्रदेश : अजय सिंह की कार्यकर्ताओं से भावुक अपील, अब गड़बड़ हुई तो कहीं के नहीं रहेंगे  
कार्यकर्ताओं से कहा कांग्रेस मुझे कोई न कोई पद दे देगी, आपका क्या होगा
पूर्व सीएम अर्जुन सिंह के पुत्र अजय सिंह ने कहा यह उनका अंतिम चुनाव
कांग्रेस ने अजय सिंह को सीधी लोकसभा क्षेत्र से उम्मीदवार बनाया
मध्यप्रदेश (Madhya Pradesh) में कांग्रेस (Congress) के वरिष्ठ नेता और पूर्व नेता प्रतिपक्ष अजय सिंह (Ajay Singh) ने सिंगरौली में अपनी पार्टी के कार्यकर्ताओं को संबोधित करते हुए कहा कि 'इस बार गड़बड़ हुई तो हम लोग कहीं के नहीं रहेंगे.' पार्टी को लगता है यह भावुक अपील है, वहीं विपक्ष इसे इमोशनल अत्याचार बता रहा है. लोकसभा चुनाव (Loksabha Elections) में अजय सिंह को कांग्रेस ने सीधी (Sidhi) लोकसभा क्षेत्र से उम्मीदवार बनाया है.
अजय सिंह (Ajay Singh) ने मंगलवार को सिंगरौली में कांग्रेस (Congress) कार्यकर्ताओं को संबोधित करते हुए कहा कि 'मेरे लिए यह आखिरी चुनाव है, अगर इस चुनाव में कुछ गड़बड़ हुई तो हमें, आपको कोई पूछने वाला नहीं बचेगा, यह भी बता देता हूं. कांग्रेस पार्टी मुझे कोई न कोई पद दे देगी. हो सकता है एक साल बाद राज्यसभा भेज दे, लेकिन आप लोगों का क्या होगा.'
अजय सिंह (Ajay Singh) पूर्व मुख्यमंत्री अर्जुन सिंह (Arjun Singh) के बेटे हैं. विधानसभा चुनावों में उनको पार्टी की परंपरागत सीट चुरहट पर बीजेपी के प्रत्याशी ने शिकस्त दी थी.

अजय सिंह को (Ajay Singh) चुनाव के बाद पार्टी का प्रदेशाध्यक्ष बनाए जाने की चर्चा भी चल रही थी. फिलहाल पार्टी ने उन्हें सीधी से लोकसभा उम्मीदवार बनाया गया है.